Die eredienste op Sondag oggende by die kerk bly gesluit tot verdere kennisgewing. Ons gaan egter die eredienste opneem op video en dit dan Sondagoggend op Youtube beskikbaar stel.
Sondag 18 Julie
08:30 Virtuele Erediens
Sondag 25 Julie
Virtuele Erediens Sondag 18 Julie
Voorbidding en Verjaarsdae
Wetgewing vereis dat alle lidmate skriftelike toestemming gee dat hulle inligting deur die gemeente gebruik mag word.
Huidiglik is ons nog in die proses om die POPIA toestemmingsbriewe in te samel. Ons moedig lidmate aan om so gou as moontlik die toestemmingsbriewe aan ons terug te besorg.
Die verjaarsdae en voorbiddingslys sal eers geplaas kan word sodra dit afgehandel is.
Hartlik geluk aan elke lidmaat wat hierdie week verjaar. Liefde, vreugde en vrede word u toegewens vir die nuwe lewensjaar.
"Selfs as ek in die donkerste kloof ingaan,
is ek nie bang vir gevaar nie,
Dit is u staf en u stok
wat my gerusstel."
Die HELP KZN Noodfonds is besig om uit te reik na na al die gemeentes in KwaZulu-Natal. So is daar ook 'n hand na Ballito uitgereik. Hulle is bereid om kospakkies af te lewer aan ons gemeente vir enige lidmate wat moontlik finansieel getref is deur die oproer en nie kan bekostig om nou kos te koop nie, of veral ook bejaardes wat nie in lang toue by supermarkte kan staan nie. Indien jy in so 'n situasie verkeer, kontak asseblief dadelik vir Ds Alwyn,die kerkkantoor of jou kerkraadslid sodat ons die nodige reëlings kan tref.
Ons het 'n reëling kon tref met Rainbow Chickens om op gereelde basis hoender, en later ook ander produkte in ons gemeente af te lewer. Hulle sal Maandag 19 Julie die eerste aflewering doen. Slegs 5kg gemengde porsies is op die stadium beskikbaar teen R175 per pak (R35 per kg). Bestellings moet nou geplaas word en ons moet Rainbow voor 11:00 vandag in kennis stel. Betaling kan slegs geskied deur kontant of die kerk se Zapper. Jy kan ook 'n EFT betaling doen en dan die bewys van betaling aan die kerk stuur. Aangesien die banke nog toe is versoek ons asseblief dat die korrekte bedrag byderhand is. Bring asseblief eie plastieksakke. Die tyd van afhaal sal eers Maandag oggend bevestig word.
Plaas bestellings slegs per Whatsapp by Joey Martins – 082 857 8297
Maak asseblief jou eredienskollekte bydrae soos wat jy normaalweg op 'n Sondag sou gemaak het deur van Zapper te gebruik of 'n eft inbetaling in die kerk se rekening te doen.
Beroep Ds. Alwyn
Hiermee gee ons aan u as gemeente kennis dat Ds Alwyn 'n beroep ontvang het na die NG Gemeente Parow-Panorama in die Wes Kaap. Kom ons gebruik hierdie tyd in besonder om in te tree in gebed vir Ds Alwyn en Esna, vir ons as gemeente sowel as vir Parow-Panorama in hierdie seisoen. Mag ons net beleef hoedat die Here op 'n besondere manier vir ons net kom seën in Sy liefde en wysheid.
Skakel gerus vir Ds. Alwyn indien daar voorbidding vir iemand gedoen moet word.
Heerlike pannekoek, vetkoek en koeksisters is steeds elke Saterdag beskikbaar by die kerk. Kom kry stomende, varsgebakte, smullekker pannekoek en vetkoek! Jy kan ook 'n bestelling plaas per whatsapp of oproep by 083 676 1998 vir afhaal vanaf 08:30 by die kerk. Kovid protokols word streng gevolg.
Weens die nuutste regulasies rondom inperkings, sal die gemeente se manne weer elke Saterdag om 07:00 saamkuier op Zoom, waar ons lekker gesels en lewendige gesprekke voer oor aktuele onderwerpe. Enigeen is hartlik welkom om in te skakel, solank jy natuurlik 'n man is! Die Zoom ID en Wagwoord sal Vrydag op die Manne Whatsapp groep deurgegee word.
Die Leesrooster tekste vir die 7de Sondag van Koninkrykstyd: Efesiërs 1:3-14, 2 Samuel 6:1-5, 12b-19, Psalm 24 en Markus 6:14-29.
Daaglikse loonarbeiders en talle ander mense het hul werk tydens die Covid-19- inperking verloor. Talle mense sukkel nog om werk te kry, wat dit moeilik maak om hul families te ondersteun. Bid dat God vir hulle sal voorsien, hulle sal help om goeie werk te kry en hulle in hul werk sal seen.
Dari* (9) is in 2019 seksueel aangerand deur 'n seun in haar dorp omdat sy 'n Christen is. Bid vir geregtigheid vir Dari en dat die Here haar fisies, geestelik en emosioneel ten volle sal genees van die trauma wat sy ervaar het.
Jemima* het tot bekering gekom nadat sy haar Moslem-familie se woning verlaat het. Haar familie het gedreig om haar in 'n huwelik met 'n Moslem-man te dwing, wat haar sou toesluit. Bid dat sy ondanks die dreigemente sterk sal staan in haar oortuiging en in haar geloof versterk sal word.
'n Christen van Libanon se: "Ons moet die Here dank dat ons nog leef. Die jaar 2020 het nie aan ons baie geleenthede gegee om asem te haal nie." Bid dat die Here die Kerk in Libanon hierdie jaar sal onderhou en aan dit wysheid sal gee vir alles wat gedoen word.
Christen-Rohingyas word deur die regering vervolg omdat hulle 'n minderheidsgroep is, asook deur Moslem-Rohingyas omdat hulle Islam verlaat het. Hulle wil na hul huise terugkeer omdat hulle uitdagings in vlugtelingkampe ervaar. Bid dat God hulle sal help om 'n tuiste te vind waar hulle in vrede kan bly.
Dit is in die huidige omstandighede 'n groot uitdaging vir gelowiges om aan te hou hoop. Bid dat die Here hulle sal help om te sien waar Hy voor hulle uitgaan om die weg vir hulle voor te berei en dat hulle sal voel dat Hy hulle hande vashou.
Emna* word weens haar geloof in Jesus deur haar man bedreig. Bid vir beskerming oor haar lewe en dat haar man nuuskierig sal word oor wat Emna in Jesus gevind het en Hom ook sal leer ken.